Høsten af korn, raps og bælgsæd 2017

Vejret drillede, da årets høst skulle bjærges, men udbyttet blev højt. Landmændene høstede 10 mio. tons korn i 2017 - 9 pct. mere end i 2016 - og kom ganske tæt på den flotte høst i 2015. Den gode høst skyldes først og fremmest et højt udbytte pr. hektar, da det samlede kornareal faldt med næsten 2 pct.

Højere hektarudbytte for de fleste afgrøder

Arealet med vårbyg faldt med 9 pct. og overgås atter af vinterhvede. Der stod vinterhvede på mere end 1/10 af Danmarks samlede areal i 2017. Produktionen af vinterhvede steg hele 15 pct. fra 4,1 mio. tons i 2016 til 4,7 mio. tons i 2017 og udgør nu næsten halvdelen af den samlede kornproduktion.

De fleste kornafgrøder havde stigende gennemsnitsudbytter, ikke mindst vinterhvede, som steg fra 73 hkg/ha i 2016 til 83 hkg/ha i 2017. Også rug, triticale og vinterbyg havde pæne stigninger.

Det samlede danske kornudbytte pr. hektar steg med 11 pct. fra 2016 til 2017. En del af denne stigning kan formentlig tilskrives højere kvoter for tilføring af kvælstof. Nye regler, Landbrugspakken, blev vedtaget i 2016, men slog først fuldt igennem i 2017. Udover højere gennemsnitsudbytter skyldes den samlede stigning i kornproduktionen også et skift mod de højtydende vinterafgrøder. Det milde vejr i efteråret og vinteren 2016 har desuden været gavnligt for vinterafgrøderne.

Godt år for raps

Produktionen af raps steg med hele 46 pct. - fra 506.000 tons i 2016 til 739.000 tons i 2017. Arealet steg med 9 pct., men større betydning havde en stigning i udbyttet fra 31 til 42 hkg/ha. Stort set al produktion af raps de senere år udgøres af vinterraps.

Arealet med bælgsæd (foderærter og hestebønner mv.) fylder meget lidt i den samlede høst med kun 21.000 hektar og 83.000 tons. Arealet er dog fordoblet siden 2014. I begyndelsen af 1990'erne var arealerne med bælgsæd i størrelsesordenen 100.000 hektar.

Det danske korn anvendes til foder og eksport

Hovedparten af den danske kornhøst anvendes til foder - dette udgjorde 70 pct. i driftsåret 2015/2016. Yderligere 18 pct. af kornhøsten gik til eksport og resten fordelte sig på industriforbrug (fx til øl), mel og gryn, udsæd samt oplagring. Danmark er nettoeksportør af korn. Salgsværdien af det danske korn udgjorde 9,7 mia. kr. i 2016, hvilket svarer til 14 pct. af landbrugets samlede salgsproduktion. 24.000 landmænd dyrkede korn i 2017, heraf 14.000 med vinterhvede og 20.000 med vårbyg.

Høsten af korn, raps og bælgsæd 2015 2016 2017* Ændring

2016-2017 2015 2016 2017* Ændring

2016-2017 2015 2016 2017* Ændring

2016-2017 1.000 ha hkg/ha 1.000 tons Korn i alt 1453 1465 1443 -22 69 62 69 7 10023 9130 9990 860 Vinterhvede 618 566 572 6 80 73 83 10 4958 4117 4738 622 Vårhvede 15 17 15 -3 48 49 52 3 72 85 75 -10 Rug 122 100 111 12 63 58 66 8 772 577 736 158 Triticale 16 10 9 -1 53 55 66 11 82 56 61 5 Vinterbyg 119 110 125 15 68 62 68 6 805 678 849 171 Vårbyg 512 597 541 -56 60 55 58 3 3051 3271 3146 -125 Havre og blandsæd 44 60 65 6 53 51 54 3 231 302 351 49 Majs til modenhed1 9 6 5 -1 62 77 68 -9 53 44 35 -9 Raps i alt2 193 163 178 14 43 31 42 11 826 506 739 233 Bælgsæd 12 16 21 5 43 35 40 6 51 56 83 28